Wil jy weet in watse boom die luiperd se vangs hang of watter boom se peule heeltyd op julle tent val, maar jy het nie ’n graad in botanie nie? TheTreeApp kan help.
Maar ek hét ’n boomboek... Met die app is dit makliker om ’n spesifieke spesie op te spoor. Jy begin met die hele lys van spesies en soos jy eienskappe insleutel (soos hoogte, vorm, blare, dorings, ensovoorts), word die lys verfyn. Jy kan ook – soos in ’n boek – in die lys soek volgens ’n boom se wetenskaplike of noemnaam. As jy dan op ’n spesifieke boom klik, gee dit ’n beskrywing van onder meer die boom se sleuteleienskappe, habitat, bewaringstatus, waarvoor die boom gebruik kan word en of/hoe jy dit in jou tuin kan plant.
Wat is nog koel? Jy kan jou soektog verfyn op grond van waar jy is – die app gebruik jou slimfoon se GPS-funksie – sodat jy net bome sien wat in dié gebied voorkom.
Gee die app Afrikaanse name? Ja, die app gee waar beskikbaar name in al 11 landstale. Jy kan ook jou voorkeurtaal as Afrikaans stel, dan sien jy eerste die Afrikaanse naam as jy deur die lys soek.
Het ek Wi-Fi nodig? Net om dit af te laai. As dit eers op jou foon of tablet “lê”, kan jy dit sonder ’n internetverbinding gebruik.
Ek en my man, Peter, het 30 jaar gelede ’n uitgewersmaatskappy (vandag Jacana Media) gestig. In daardie tyd het ek en ’n kollega, dr. Rina Grant, ’n reeks met vyf boeke, Sappi Tree Spotting, geskryf. Tog het ek steeds gevoel daar is nóg massas inligting wat nie beskikbaar is vir gewone mense nie. Die botaniese taal is nie aldag maklik om te verstaan nie en boonop het Suid-Afrika verskeie verskillende habitatte en inheemse spesies. Om dit nog moeiliker te maak lyk van hierdie spesies heeltemal anders in die verskillende habitats! Ek het ’n dekade lank gedroom van ’n elektroniese “program” wat die inligting kon filter vir enigiemand wat lief is vir bome.
Ja en nee. Alle boomdata (soos blaarvorm, kleur van blomme, spesiename, hoogte van bome) verskyn tot ’n mate in verskillende publikasies. Dié kerndata sal dus dieselfde wees, dit maak nie saak waar jy jou inligting kry nie. Maar ons het dié basiese inligting bymekaargemaak en gerangskik, en in ’n nuwe styl aangebied – ’n nuwe “taal” wat ons sommer plein plantengels noem.
Om ’n soektog te doen op grond van waar jy is. Dis bevredigend om te sien hoe die 1 114 boomspesies verminder tot net dié wat binne ’n 12,5 km-radius van jou voorkom. As ’n mens dit met ’n boek (of met ’n klomp boeke!) sou wou doen, sou dit maande neem! Ek hou ook daarvan om te kyk hoeveel van dié bome inheems is. Om in Suid-Afrika te reis kry nuwe betekenis!
Toe hulle in 2013 begin huis soek, was ’n ou erfenishuis nie juis wat Cara en Marvin Saven in gedagte gehad het nie. Eerstens was dit nie ’n oopplanontwerp nie. Boonop was die buitekant en tuin afgeleef en die afwerkings binne glad nie na hul smaak nie.
Wat wel hul hart gesteel het, was die pragtige komvensters, ruim voorstoep, oorspronklike houtvloere, en die ligging – Fresnaye kry nie baie wind nie en bied maklike toegang tot die berg en strand. “Hier is ook ’n groot avokadoboom,” sê Cara. “Toe ons begin opknap, het ek vir die bouers gesê hulle kan enigiets opmors, behalwe my avo-boom!”
Aan die voorkant is die huis so reg uit die middel van die vorige eeu, met vintage-meubels, houtvloere en warm kleure, terwyl die agterkant van die huis – ’n nuwe toevoeging – ’n moderne gevoel het danksy sement-plafonne, glas-bykomstighede en wit afgevlakte vloere. Om die twee style verder af te baken het Cara kleur gebruik: die fasade is wit geverf, terwyl die agterkant ’n trendy grys is! Twee uiterstes wat ’n perfekte geheel vorm.
1. Cara het die Andrew Sutherland-skildery langs die venster present gekry en dit het die gebruik van blou in die res van die sitkamer geïnspireer. Sy het die stoele, ’n geskenk van die vorige huiseienaars, in ’n stylvolle blou fluweel laat oortrek. Die ragfyn grys gordyne hang van die plafon tot op die vloer en skep só ’n gevoel van hoogte in die ruimte.
2. Die dientafel in die leefarea was ’n tweedehandse kopie waarvoor Cara skuifdeurtjies met spieëls laat aansit het. Twee afdrukke van Cara Saven Wall Design verfraai die muur.
Tydens die 10 maande lange opknap is heelparty binnemure uitgebreek, vertrekke het nuwe nut gekry en ’n nuwe, L-vormige vleuel is aangebou by die deel wat suid front.
Al het Cara ’n slag met “vertrekke mooimaak”, bieg sy dat sy nie so gesout is met selfdoenprojekte nie. “Ek wens eintlik ek was handiger, en dat ek die tyd gehad het om ’n bietjie te timmer! Omdat ek in die week taamlik hard werk, herlaai ek naweke my batterye en bring tyd in die natuur deur – dan voel dit baiekeer soos werk as ek die slag iets kreatiefs wil doen. Maar ek sal af en toe by ’n vintage-mark gaan inloer en iets probeer afskuur of verf – met gemengde resultate!” sê sy en lag.
Die kombuis se moderne elemente – houtkaste in ’n subtiele mentgroen, wit metroteëls en ’n stylvolle Stucco Italiano-sementvloer in die kleur Glacier met ’n laeglans-verseëlaar – kontrasteer pragtig met die aardse houttafel en -stoele wat hulle saam met die huis gekry het. “Ons wil nog vir jare met ons gesin om dié tafel sit en kuier, nes die vorige eienaars 60 jaar lank met hul eie gesin gedoen het,” sê Cara nostalgies.
Beplan vir die toekoms. Ons het ’n sementblad bo-op die nuwe L-vormige deel gegooi toe ons opgeknap het sodat ons eendag, wanneer die tyd reg is, boontoe kan bou. Dit sal geld bespaar en beteken ons hoef nie gedurende die werkery uit die huis te trek nie. Ons het ook besluit op ’n boumetode met ligte staal omdat dit nie so baie water gebruik nie.
Wanneer jy ’n ruimte mooimaak, kies een of twee dekorstukke waarvan jy hou en beplan die res van die vertrek daarrondom, pleks van op een slag ’n klomp bykomstighede koop.
3. In die gastebadkamer is ’n aksentmuur geskep met plakpapier, ’n uitbeelding van Venesië uit Cara se reeks. “Ek en my man het albei ons hart verloor op die stad, so dis lekker om ’n mooi herinnering daaraan te hê,” sê Cara. Die wasbakkas is ’n tweedehandse vonds, en die spieël is gemaak van ’n Oregondennehoutvensterraam wat tydens die opknap uitgehaal is.
Visualiseer jy ’n ruimte voor jy begin of bring jy veranderinge een-een aan? Ek is geneig om een verandering op ’n slag te maak; dis vir my moeilik om dadelik die volle prentjie te sien. Ek koop dikwels iets waarvan ek hou en probeer dan later ’n plek daarvoor in die huis kry.
Wat was die grootste uitdagings met jul regruk? Daar was ’n paar goed waarmee ons moes wag tot ons genoeg gespaar het, maar ek het die uitdaging van ’n huis op ’n knap begroting regruk nogal geniet.